Med en abonnementstjeneste som Netflix kan amerikanerne og briterne streame alverdens film. De betaler et fast beløb hver måned, og så er der ingen grænse for, hvor mange film de kan se, og hvor mange gange de kan se dem.

Og snart kan danskerne se med, for ifølge Politiken har Netflix forhandlet med de store danske og skandinaviske filmdistributører, og har planer om at indtage Norden til efteråret.

- Deres planer er at gå live i 2012, siger Rene Sørensen, der er direktør i distributionsfirmaet Mis. Label, til Politiken.

Yousee svarer igen

Med 24 millioner abonnenter og næsten ubegrænset udvalg af film har Netflix præget hele filmmarkedet i USA. Og med den digitale udledning har forretningen taget så store dele af markedet fra forretninger, der udlejer fysiske film, at den amerikanske udgave af Blockbuster gik konkurs i 2010.

Herhjemme har Yousee, som har 1,3 millioner tv-kunder i Skandinavien, meldt ud, at de lancerer en tilsvarende tjeneste i løbet af efteråret.

- Vi er godt klar over, at Netflix er på vej, og vi kommer til at svare massivt igen med den samme forretningsmodel, det vil sige med månedligt abonnement og fri adgang til film og tv-serier, siger Yousees pressechef, Ib Konrad Jensen, til Politiken.

Tjenesterne skal bremse piratkopiering

Og hos Yousee ser man frem til konkurrencen med amerikanske Netflix. For jo flere udbydere, jo større bliver markedet, mener man.

Yousee forudser, at man på filmområdet vil se den samme udvikling, som musikområdet har oplevet med streamingtjenester som Spotify og Wimp.

Samtidig forventer Yousee, at en abonnementstjeneste til film og serier vil bremse piratkopiering og ulovlige downloads.

- Selv om der ikke er tale om premierefilm, bliver det så nemt, at masser af mennesker ikke længere gider bøvle med BitTorrent-sider og usikkerhed for virus, når de for et fast beløb kan få adgang til virkelig mange film, siger Ib Konrad Jensen fra Yousee.

Ingen premierefilm på programmet

Det er dog ikke alle i branchen, der er enige i den konklusion. Abonnementstjenesterne tilbyder nemlig ikke de nyeste premierefilm, men kun film der har mindst to-tre år bag sig.

Og når tjenesterne kommer til Danmark, vil der heller ikke være premierefilm at finde. For det handler først og fremmest om at få det store bagkatalog af ældre film ud på det digitale marked, og tjene penge på dem. Så kan det med tiden være, at abonnementstjenesterne vokser sig betydningsfulde nok til at kunne vise premierefilm.

Krig om tv-mediet på vej

Neflix' og Yousees abonnementstjenester kan desuden være med til at ændre på den måde, vi ser fjernsyn, mener Mads Thimmer, der er direktør i og medstifter af virksomheden Innovation Lab. Han forudser, at tjenesterne vil markere starten på en krig om tv-mediet, hvor det handler om at bruge tv-skærmen til så meget som muligt.

- Og streaming er det mest sandsynlige scenarie for fremtidens fjernsyn, siger Mads Thimmer.

Han forventer at både Google og Apple vil komme med løsninger, der går på tværs af smartphones, tablets og tv. Så man for eksempel kan vælge en film på sin smartphone og se den på sit tv.